Oleg Ljadov

Oleg Ljadov (29. jaanuar 1955 Tallinn – 11. aprill 2013) oli Eesti jalgrattur, triatleet, treener ja ettevõtja.

Sport
Oleg Ljadov oli üks Eesti tippjalgrattureid, meistersportlane ja suurmeister nii treki- (1976) kui ka maanteesõidus (vastavalt 1976 ja 1978). Ta kuulus üheksa aastat Nõukogude Liidu koondisse. 

Ljadov võitis aastatel 1977–1983 Nõukogude Liidu meistrivõistlustel treki- ja maanteesõidus 18 medalit: 6 kuldmedalit (maanteel 1978, 1982 ja 1983 eraldistardist ning 1983 50 km paarissõidus, trekil 1981 4 km jä­litus- ja 4 km paarissõidus), 6 hõbe- ja 6 pronksmedalit. 

Ta tuli aastatel 1976–1987 treki- ja maanteesõidus 19 korda (sh 6 korda individuaalselt) Eesti meistriks. 

Ta oli aastatel 1993–1994 Eesti Jalgratturite Liidu asepresident ja 1997–1998 Eesti Mootorrattaspordiföderatsiooni president. Eesti Jalgratturite Liidu auliige (2007).

Võistles kahel korral Hawaii Ironmani triatlonil: 1988. aastal sai 48. ja 1989. aastal 39. koha. 

Aastatel 1982–1986 töötas ta spordiseltsi Tööjõureservid vanemtreenerina.

Elu pärast tippsporti
Oleg Ljadov oli kütuse- ja sadamaärimees.

2012. aasta jaanuaris mõistis Harju maakohus Oleg Ljadovi mitme tuntud ärimehega seotud palgamõrva lavastamises osalemises süüdi ja karistas teda tingimisi vangistusega.

Isiklikku
Tema vanemad olid Pjotr Ljadov ja Vilma Pihela, ärimees Igor Pihela on tema vend. Oleg Ljadov oli Laura Põldvere onu. 

1996. aastal abiellus ta Cardo Remmeli tütre Kristina Remmeliga. Nende tütar Alexandra Elizabeth Ljadov on modell.

Oleg Ljadovi abikaasa on olnud ka Ulvi Ljadov (neiupõlvenimega Nauts).

Oleg Ljadov suri vähki.

Viited

Välislingid

Eesti jalgratturid
Nõukogude Liidu jalgratturid
Eesti triatleedid
Eesti ettevõtjad
Metsakalmistule maetud
Sündinud 1955
Surnud 2013